Ágh István

*Messze vagyunk, ha közel is*

Fészkelődik az unokám

jövőjében fürkésző arccal,

én meg őt nézem, és zavartan

követem, vajon mire vár,

 vén bölcshöz illő tanácsommal

terelném képzelgéseit,

de még az esze nem segít,

hogy a káromból tanulhatna,

messze vagyunk, ha közel is,

bár összefűz a fajtánk lánca,

nem hatnak a kor befolyása

ellen fölhozott érveim,

befogott fülével kizárja,

mint a félrevert harangszót,

amit a sötét anyagból

kiöntött életművem áraszt,

mondjam, hogy lidércűzés volt,

mit *Jóslatok az újszülöttnek*

költeményemben jövendöltem

anyjának vérből, mocsokból?

hogy a remény annál erősebb,

mennél mélyebbről merített?

amit megmondtam, nem ismétlem

tétova unokám előtt sem,

inkább a kettőnk közös része

aggaszt, micsoda rejtett hajlam

parancsára szenved miattam,

miért kell elnézést kérnem.

*Ártatlan szereplők*

Nem is tudom, ki volt a legelső,

talán mégsem véletlen szereplő,

kinek szőke copfja árnyékában

azt éreztem, mit soha korábban,

míg előttem állt az énekkarban,

pihéire mély hangokat csaltam,

s mialatt a himnuszt ráleheltem,

tavasszal is nyárban melegedtem,

bevallani segített egy másik

alkalom, a  *Légy jó mindhalálig*,

eljátszottuk előbb, amit később

nem tehettünk, csupán fölidéztük,

mert amit megkötött Móricz Zsigmond,

az a csomó hamar széjjelbomlott,

elvált egyikünk a másikától,

másnak őriztük ártatlanságunk,

hiányoztunk, mint hold fele fénye,

árnyunk vetült az egyik felére,

s most nemcsak őt, de fél ifjúságom

minden szereplőjét jönni látom,

ó, az istenadta égi lányok,

kiket a szerelem elvarázsolt,

jönnek sorban összekulcsolt kézzel,

talán az imádság erejével

tudhattak az elképesztő semmi

űrén nékem mégis megjelenni,

s jöttek vegyes ruhájukba szabva,

mai kordivatban régi arccal,

énekelnek laza karban állva,

rekviemet! köznapi ruhában?

ez még nem a mű bemutatója!

még csak próba? kezdődik a próba!